**Abstrakt**

*Tema: Zhvillimi i ueb aplikacionit duke shfrytëzuar frameworkun Symphony*

Me zhvillimin e hovshëm të teknologjisë informative në përgjithësi e të internetit në veçanti, ueb faqet statike nuk i plotësonin mjaftueshëm nevojat e përdoruesve më të avancuar, të cilët kërkonin ndërveprim më të madh në mes shfrytëzuesit dhe ueb faqes. Si pasojë lindi nevoja e krijimit të programeve më komplekse, të cilat jo vetëm që do të punonin në mënyrën e paraparë në cilëndo nga sistemet operative, por nuk do të kishte nevojë të instaloheshin në secilën pajisje të shfrytëzuesit – ueb aplikacionet. Ueb aplikacioni është një aplikacion (program) i punuar kryesisht në arkitekturën klient-server, ku shfletuesi i internetit të përdoruesit vepron si klient, ndërsa programi ndodhet në serverë në largësi, të cilët mund të qasen përmes internetit. Zhvillimi dhe mundësia e përdorimit të gjerë të ueb aplikacioneve i hapi rrugë shumë fushave të përfitojnë nga implementimi i tyre si: mjekësia, administrata, ekonomia, shpërndarja e lajmeve, komunikimi, lidhja e njerëzve dhe shpërndarja e ngjarjeve e ideve mes përdoruesve, dhe në fund, ajo që na intereson neve më shumë arsimimi.

Përdorimi i ueb aplikacioneve në fushën e arsimit ndihmoi në forma të reja për shpërndarjen e informacioneve, format të reja të testimeve, rritjes së ndërveprimeve mes përdoruesve duke ndihmuar në zgjidhjen e problemeve që kërkojnë bashkëpunim në mes përdoruesve dhe në përgjithësi në ngritjen e cilësisë së arsimit.Qëllimi i kësaj teme është të studiojmë procesin e krijimit të një ueb aplikacioni duke përdorur bazën relacionale të të dhënave me SQL, dhe duke e lidhur bazën e të dhënave me serverin me anë të gjuhës PHP dhe ‘framework’-un Symfony. Si shembull për ilustrim do të marrim zhvillimin e ueb aplikacionit për rishikimin dhe vlerësimin (review) e punimeve e revistave shkencore nga ana e profesorëve. Përdoruesit e ueb aplikacionit do të ngarkojnë punën e tyre në server dhe ajo së pari do ti përcillet administratorit ‘master’, i cili do ta vlerësojë punën e bërë dhe atë do t’ia dërgojë njërit nga kolegëve të tij. Në këtë mënyre rekursive do të përcillet punimi te disa nga profesorët që janë nga poshtë hierarkisë, derisa të arrihet vlerësimi i duhur e të vendoset se a pranohet punimi apo jo. Gjatë gjithë kësaj kohe publikuesi do të mund të informohet se në cilin nivel ndodhet punimi i tij dhe në fund të njoftohet për vlerësimin që i është bërë.

Për implementimin e projektit do të përdoren teknologjitë si HTML (për strukturën dhe përmbajtjen e ueb faqes), CSS (për stilizimin e ueb faqes), Javascript (për funksionalitetet e ueb faqes dhe ndërveprimet përdorues - ueb faqe), SQL (për krijimin dhe menaxhimin e bazës së të dhënave), PHP (për prodhimin e ueb faqeve dinamike dhe menaxhimin e të dhënave të serverit, modifikimin e të dhënave në bazën e të dhënave, kontrollin e qasjes së përdoruesve etj.) si dhe krahas PHP do të përdorim ‘framework’-in Symfony për të na ndihmuar në zgjidhjen e problemeve më komplekse sa i përket organizimit të serverit.